Eesti Rahvusringhäälingu juhatus

Eesti Rahvusringhäälingu nõukogu

Kultuuriminister

Kultuuriministeerium

heidy.purga@kul.ee

rein.veidemann@tlu.ee

erik.roose@err.ee

rhn@err.ee

min@kul.ee

6. märts 2024

**Võru keel ERRis**

Soovime alustada kõnelusi ja koostööd ERRiga, leidmaks ühiselt võimalusi Võrokeste Kongressi otsuste meedia osas püstitatud keele-eesmärkide elluviimiseks.

Ühtlasi juhime tähelepanu, et ETV jõulueelse "Õhtuse vööndi" viimase saate eetrikeelu tõttu ei jõudnud vaatajateni ka selles sisalduv "Võro stuudio" viimane osa. Et "Võro stuudio" on ainuke läbinisti võrukeelne telesaade (terviklik saateosa) viimase seitsme aasta jooksul (pärast võrukeelse seriaali "Tagamõtsa" viimaste osade ilmumist), ning nii võrokeste kui teistegi televaatajate poolt kõrgelt hinnatud, siis on äärmiselt kahju, et saate viimane osa pole ikka veel vaatajateni jõudnud. Palume selle esitamist sarnaselt eelmiste saadetega nii ETV eetris kui järelvaadatava veebivideona. Kui terve saate esitamine peaks olema selle viimase osaga seotud skandaali tõttu vm põhjustel ikka veel takistatud, siis palume kõik kolm saates sisalduvat "Võro stuudio" osa esitada kasvõi omaette, ülejäänud "Õhtusest vööndist" eraldatuna.

I Võrokeste Kongressi (22.04.2023) otsuses võru keele staatusest, võrukeelsest haridusest, meediast, kultuurist ja võru keele avalikust kasutusest sisaldub punkt (3) võrukeelsest meediast, sh võru keelest ERRis:

Tõsta võru keele kasutatavust ja prestiiži regulaarse võrukeelse meedia abil. Täiendada Eesti Rahvusringhäälingu seadust selliselt, et ERRi üks eesmärke oleks võrukeelsete (aga ka teiste piirkonnakeelte, nt seto) tele- ja raadiosaadete ning veebisisu tootmine ja edastamine. Kiiresti käivitada ERRi võrukeelsed tele- ja raadiopäevauudised. Pikemas vaates ootame ERRi võrukeelse tele- ja raadiokanali loomist. Toetada võrukeelse ajalehe Uma Leht muutumist nädalaleheks. Toetada võrukeelsete saadete ja meediasisu igapäevast edastamist erameediakanalites.

(Vt https://www.vorokongress.ee/wp-content/uploads/2023/06/Keele-otsus-est.pdf)

Võrukeelsete saadete igapäevasel edastamisel tegi Võru Raadio viljakat koostööd Eesti Raadioga aastatel 1990–1993. Praegu kõlab võrukeelseid uudiseid raadio- ja tele-eetris kokku ainult 5 minutit nädalas, mis on ilmselgelt liiga vähe arvestades võru keele oskajate ja kasutajate osakaalu Eesti rahvastikust. Kuna võru keel ja kultuur on peaasjalikult suuliselt edastatav, siis on selle säilimiseks hädavajalik võru keele suurem osakaal audiovisuaalses riiklikus meedias. Selleks ongi vaja alustada kõnelusi ja koostööd ERRiga.

Lugupidamisega ning mõistmisele ja heale koostööle lootes

Kauksi Ülle

Võrokõisi Kongressi Vanõmbidõ Kogo peavanem